  Майя Бывальцева Удмуртиысь Сергей Широбоков но Сергей Шарыпов ӝог ветлонъя дуннелэн чемпионатаз пыриськозы. Командаос куспын вожвылъяськонъёс 5–6 куартолэзе Китайысь Тайцанын ортчозы. «ВКонтакте» мерлыко вотэсысь  со сярысь ивортэ элькунысь Спортъя дасяськонъя центр. Сергей Широбоков 20 иськемын кужымзэ мерталоз, Сергей Шарыпов — 50 иськемын. Оглом Россиысь сизьым спортсменъёс нейтральной куншет улын вожвылъяськозы. Ӝог ветлон сюрес вылэ озьы ик потозы Василий Мизинов (20 иськемын), Ольга Елисеева но Яна Смердова (кыкназы 20 иськемын), Клавдия Афанасьёва (50 иськемын) но Юлия Липанова (10 иськемын). Тодэ вайытом, Шаркан ёросысь Лӧппочинка гуртын вордскем Сергей Широбоков 2017-тӥ арын 13-тӥ гудырикошконэ Лондонын капчи атлетикая дуннелэн чемпионатаз 20 иськеме ӝог ветлонын азвесь медаль утӥз. Нош солэсь азьло, пӧсьтолэзе, Европалэн чемпионатаз «зарни» басьтӥз. Со 10 иськемын ваньзэсты азьпалтыны быгатӥз. Тегъёс: Спорт Удмуртия Россия капчиатлетика  